**Anexa la O.M.C.I.N. nr. …./………….**

**NORME METODOLOGICE PENTRU FINANŢAREA REVISTELOR ŞI PUBLICAŢIILOR CULTURALE, ALTELE DECÂT CELE PROPUSE DE UNIUNILE DE CREATORI DIN ROMÂNIA, MEMBRE ALE ALIANŢEI NAŢIONALE A UNIUNILOR DE CREATORI**

**Art. 1.**

**(1)** Prezentele norme metodologice se aplică finanţării revistelor şi publicaţiilor culturale, altele decât cele propuse de uniunile de creatori din România, membre ale Alianţei Naţionale a Uniunilor de Creatori (ANUC), în conformitate cu prevederile Legii nr. 136/2015 pentru finanţarea revistelor de cultură reprezentative din România.

**(2)** Ministerul Culturii şi Identităţii Naţionale finanţează şi susţine editarea revistelor şi publicaţiilor culturale, altele decât cele propuse de membrii ANUC, ce vor fi selectate de o Comisie şi aprobate prin ordin al ministrului culturii şi identităţii naţionale.

**Art. 2.**

Principiile care vor sta la baza finanţării revistelor şi publicaţiilor culturale sunt:

**a)** orientarea finanţării revistelor de cultură reprezentative din România este de natură a satisface strategia şi obiectivele culturale prioritare ale Ministerului Culturii şi Identităţii Naţionale;

**b)** condiţii egale de acces pentru toate revistele şi publicaţiile culturale;

**c)** transparenţă şi control privind modul în care se alocă veniturile şi se efectuează cheltuielile;

**d)** stimularea competiţiei şi recunoaşterea valorii.

**Art. 3.**

**(1)** Finanţarea se acordă pe bază de contracte încheiate între Ministerul Culturii şi Identităţii Naţionale şi entitatea care editează revista sau publicaţia respectivă.

**(2)** Modelul cadru al contractului este prevăzut în Anexa nr. 1 la prezentele Norme.

**(3)** Finanţarea se acordă în 3 tranşe egale sub formă de avans, astfel:

**a)** prima tranşă va fi acordată sub formă de avans;

**b)** a doua tranşă se acordă sub formă de avans, dar numai după justificarea primei tranşe acordate şi transmiterea raportului financiar;

**c)** a treia tranşă se acordă sub formă de avans, dar numai după justificarea tranşei a doua acordate sub formă de avans şi transmiterea raportului financiar.

**Art. 4.**

**(1)**Dosarul de finanţare trebuie să conţină următoarele documente:

**a)** cererea pentru acordarea finanţării, cuprinzând atributele de identificare ale revistelor sau entităţilor beneficiare;

**b)**câte 1 exemplar din ultimele trei numere ale revistei sau zece articole reprezentative din ultimele trei numere pentru revistele online;

**c)** tirajul saumedia vizualizărilor;

**d)** CV-urile redactorilor şi ale principalilor colaboratori;

**e)** proiectul editorial cuprinzând titlul revistei şi Fişa de antecalcul, prevăzută în Anexa nr. 2 la prezentele Norme.

**(2)** Documentele prevăzute la alin.(1) se completează cu copii semnate şi certificate „conform cu originalul” după următoarele documente:

**a)** actul de înfiinţare sau constitutiv şi statut, acte doveditoare ale sediului, alte acte adiţionale, după caz;

**b)** certificatul de atestare fiscală;

**c)** certificatul de înscriere în Registrul asociaţiilor şi fundaţiilor, unde este cazul;

**d)** hotărârea judecătorească de înfiinţare definitivă, care să ateste personalitatea juridică, unde este cazul;

**e)** ultimele situaţii financiare anuale depuse la unităţile teritoriale ale Ministerului Finanţelor Publice, în conformitate cu prevederile legale în vigoare.

**Art. 5.**

**(1)**Pentru finanțarea revistelor şi publicaţiilor culturale se alocă suma de 1.125.000 lei conform art. 1 alin. (2) din Legea nr. 136/2015.

**(2)** Din finanţarea acordată potrivit alin. (1) se pot acoperi următoarele categorii de cheltuieli:

**a)** cheltuieli de personal;

**b)** cheltuieli administrative;

**c)** drepturi de autor;

**d)** costuri materiale şi servicii;

**e)** cheltuieli pentru tiparire şi difuzare;

**f)** premii decernate de reviste.

**(3)**Cheltuielile de personal şi cheltuielile administrative cumulate se decontează în limita unui procent de maximum 70% din totalul finanţării nerambursabile acordate.

**(4)** Revistele şi publicaţiile culturale beneficiare ale finanţării prevăzute la alin. (1) vor fi stabilite de o Comisie constituită din experţi independenţi, denumită în continuare Comisia.

**(5)** Ministerul Culturii şi Identităţii Naţionale, prin grija Direcţiei Cultură Scrisă şi Creaţie Contemporană, aduce la cunoştinţa publică, prin anunţ publicat pe site-ul Ministerului, invitaţia de participare la sesiunea de selecţie a revistelor şi publicaţiilor culturale, altele decât cele propuse de uniunile de creatori din România.

(6) Anunţul public se comunică cu cel putin 20 de zile înainte de data limita pentru depunerea dosarelor și va cuprinde informaţii cu privire la:

a) locul şi modalităţile de depunere de către solicitanţi a dosarului de participare;

b) termenul limită pentru depunerea dosarelor de participare;

c) conţinutul dosarului de participare şi criteriile de selecţie;

(7) Evaluarea revistelor şi publicaţiilor culturale se realizează de către Comisie, conform criteriilor prevazute la alin.(10).

(8) Atribuţiile, drepturile şi responsabilităţile Comisiei se stabilesc prin Regulamentul de Organizare şi Funcţionare al Comisiei, aprobat prin ordin al Ministrului Culturii şi Identităţii Naţionale.

(9)Membrii Comisiei au obligaţia completării declaraţiei de confidenţialitate şi imparţialitate prevăzute în anexa nr. 3 la prezentele Norme.

**(10)** Criteriile şi punctajul după care vor fi finanţate revistele şi publicaţiile culturale sunt:

|  |  |  |
| --- | --- | --- |
| Nr. crt. | Denumire criteriu | Punctaj / criteriu |
| 1. | valoarea conținutului; | 30 |
| 2. | notorietatea revistei; | 15 |
| 3. | originalitatea sau raritatea produsului editorial; | 10 |
| 4. | continuitatea periodicului sau tradiția; | 10 |
| 5. | Periodicitatea (ediții/an) | 10 |
| 6. | tirajul și / sau media vizualizărilor, pe ediție; | 10 |
| 7. | prestigiul colegiului de redacţie şi al colaboratorilor publicaţiei; | 10 |
| 8. | execuţia tehnică şi grafică a revistei sau publicaţiei culturale; | 5 |

**(11)** Finanţarea se acordă în ordinea descrescătoare a punctajelor obţinute după contestații, fără ca suma acordată să depăşească valoarea solicitată, până la epuizarea sumei totale alocate.

**Art.6.**

**(1)** Decontarea finanţării prevăzute la art. 5 alin. (1) se realizează pe baza Fişei de postcalcul prevăzută în Anexa nr. 4, parte integrantă din prezentele Norme, întocmită pentru fiecare revistă sau publicaţie culturală în parte.

**(2)** Decontarea cheltuielilor realizate se face de către Ministerul Culturii şi Identităţii Naţionale pe baza documentelor justificative şi a unui raport financiar, prevăzut în Anexa nr. 5 la prezentele Norme, întocmit de către publicaţia sau entitatea beneficiară.

**(3)**Revistele şi publicaţiile culturale prezintă odată cu documentele justificative şi raportul financiar, următoarele documente:

**a)** declaraţie pe propria răspundere că documentele justificative prezentate la decont la Ministerul Culturii şi Identităţii Naţionale nu au fost sau nu vor fi decontate de către Administraţia Fondului Cultural Naţional (A.F.C.N.) sau din alte fonduri publice sau private;

**b)** 1 exemplar al revistei/ publicaţiei sau articole reprezentative din numerele finanţate pentru revistele online;

**c)** Fişa postcalcul întocmită pentru fiecare revistă sau publicaţie.

**(4)** Documentele justificative vor fi depuse în copie xerox lizibilă, cu menţiunea „conform cu originalul”, semnate de către beneficiar, pe fiecare pagină.

**(5)** Documentele justificative se vor depune la Direcţia Cultură Scrisă şi Creaţie Contemporană din cadrul Ministerului Culturii şi Identităţii Naţionale.

**(6)** Nu se acceptă la decontare documentele justificative transmise prin fax sau e-mail.

Art. 7.

Lista cuprinzând punctajele obținute de revistele sau publicaţiile culturale selectate se publică pe site-ul Ministerului Culturii şi Identităţii Naţionale.

**Art. 8.**

**(1)** Solicitanţii au dreptul să formuleze contestaţii asupra modului de respectare a procedurii privind organizarea şi desfăşurarea sesiunii de selecţie, acestea urmând a se depune la sediul ministerului, în termen de maxim trei zile lucrătoare, de la data aducerii la cunoştinţa publică a rezultatului selecţiei.

**(2)** Contestaţiile se soluţionează în termen de 3 zile lucrătoare de la data expirării termenului pentru depunerea contestaţiilor.

**(3)** În vederea soluţionării contestaţiilor depuse de solicitanţi, la nivelul Ministerului Culturii şi Identităţii Nationale se înfiinţează o Comisie de soluţionare a contestaţiilor, constituită în conformitate cu art. 12 alin. (2) din Ordonanţa de Guvern nr. 51/1998.

**(4)** În componenţa comisiei de soluţionare a contestaţiilor nu pot fi numiţi membri care au făcut parte din comisia de selecţie.

**(5)** În cazul în care contestatarul este nemulţumit de răspunsul primit, acesta se poate adresa instanţei de contencios administrativ, în condiţiile legii.

**Art. 9.** Lista cuprinzând punctajele finale, după contestații, precum și sumele acordate revistelor sau publicaților culturale, se aprobă prin ordin al ministrului și se publică pe site-ul Ministerului Culturii şi Identităţii Naţionale.

**Art. 10**

**(1)** Procedura de selecţie se realizează de regulă până cel târziu la data de 20 decembrie a anului în curs, pentru acordarea sprijinului financiar pentru anul următor.

**(2)** În cazul în care Legea bugetului de stat nu a fost aprobată cu cel puţin 3 zile înainte de încheierea exerciţiului bugetar, finanţarea revistelor şi publicaţiilor culturale, altele decât cele propuse de ANUC, se realizează potrivit art. 37 alin.(1) din Legea nr. 500/2002 privind finanţele publice, cu modificările şi completările ulterioare, până la aprobarea bugetului Ministerului Culturii şi Identităţii Naţionale pentru anul în curs.